Document ID: 32006D0355

KOMMISSIONENS AFGØRELSE
af 16. maj 2006
om nedsættelse af en ekspertgruppe vedrørende kundemobilitet i forbindelse med bankkonti
(2006/355/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
(1)
I medfør af artikel 3 i traktaten om oprettelse af Det Europæiske Fællesskab fik Det Europæiske Fællesskab til opgave at sikre oprettelsen af et indre marked ved fjernelse af hindringerne for den frie bevægelighed for varer, personer, tjenesteydelser og kapital mellem medlemsstaterne.
(2)
Kommissionen ønsker at indkredse alle retlige, administrative og andre hindringer for kundemobiliteten i forbindelse med bankkonti og blive rådgivet om, hvordan disse hindringer kan fjernes.
(3)
I hvidbogen om finansielle tjenesteydelser 2005-2010 (1) fastsættes det, at der skal nedsættes en ekspertgruppe vedrørende kundemobilitet i forbindelse med bankkonti.
(4)
Gruppen skal bestå af enkeltpersoner med ekspertise på området kundemobilitet i forbindelse med bankkonti.
(5)
Der bør derfor nedsættes en ekspertgruppe vedrørende kundemobilitet i forbindelse med bankkonti, og der bør fastsættes regler for dens mandat og struktur -
TRUFFET FØLGENDE AFGØRELSE:
Artikel 1
Kommissionen nedsætter herved en ekspertgruppe vedrørende kundemobilitet (2) i forbindelse med bankkonti, i det følgende benævnt »gruppen«.
Artikel 2
Opgave
Gruppens opgave er at:
-
Indkredse retlige, administrative og andre hindringer for kundemobilitet i forbindelse med bankkonti. Gruppen skal navnlig indkredse eventuelle hindringer for at åbne en bankkonto på tværs af grænserne og at skifte bank både indenlands og på tværs af grænserne (f.eks. omkostningerne ved at åbne, opretholde og lukke en bankkonto og omkostningerne ved direkte at skifte bank).
-
Rådgive Kommissionen om, hvordan de indkredsede hindringer kan fjernes.
-
Overveje fordelene ved at indføre en valgfri standardbankkonto på EU-plan
-
Udarbejde en rapport med resultaterne af dens arbejde og råd.
Artikel 3
Sammensætning - Udpegelse af medlemmer
1. Gruppens medlemmer udpeges af Kommissionen blandt eksperter med kompetence på det område, gruppens mandat dækker, på grundlag af:
-
forslag fra europæiske eller nationale foreninger, der repræsenterer interesserne blandt kunder og sektoren for finansielle tjenesteydelser, og som har reageret på en indkaldelse af interessetilkendegivelser
-
reaktioner på en indkaldelse af interessetilkendegivelser fra enkeltpersoner med akademisk baggrund.
2. Gruppen har højst 20 medlemmer.
3. Følgende bestemmelser gælder:
-
medlemmer, der foreslås af europæiske eller nationale foreninger, der repræsenterer interesserne blandt kunder og sektoren for finansielle tjenesteydelser, udpeges som repræsentanter for de berørte parter
-
medlemmer med en akademisk baggrund udpeges personligt
-
medlemmernes mandat løber fra gruppens første møde og indtil udsendelsen af en rapport, senest den 1. maj 2007; de forbliver medlemmer, indtil de udskiftes, eller deres mandat ophører
-
medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i første, andet og tredje led i denne artikel eller i EF-traktatens artikel 287, kan erstattes i den resterende del af deres mandat
-
medlemmernes navne offentliggøres på webstedet for Generaldirektoratet for Det Indre Marked og Tjenesteydelser; indsamling, forvaltning og offentliggørelse af medlemmernes navne finder sted i overensstemmelse med forordning (EF) nr. 45/2001 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger
-
medlemmer, der udpeges personligt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.
Artikel 4
Gruppens virke
1. Formandskabet for gruppen varetages af Kommissionen.
2. I forståelse med Kommissionen kan der nedsættes undergrupper til at undersøge specifikke spørgsmål på grundlag af et kommissorium fastsat af gruppen; sådanne undergrupper opløses, så snart de har opfyldt deres kommissorium.
3. Observatører med særlig kompetence inden for et emne, der er opført på dagsordenen, kan indkaldes til at deltage i gruppens eller undergruppens arbejde, hvis dette anses for nyttigt og/eller nødvendigt.
4. Information, der opnås ved deltagelse i gruppens eller undergruppers arbejde, må ikke videregives, hvis Kommissionen påpeger, at den vedrører fortrolige anliggender.
5. Gruppen og undergrupperne mødes almindeligvis i Kommissionens lokaler, i overensstemmelse med de procedurer og den tidsplan, der fastsættes af Kommissionen. Sekretariatsarbejdet varetages af Kommissionens tjenestegrene. Andre tjenestemænd i Kommissionen med interesse i gruppens og undergruppernes møder kan deltage i disse.
6. Gruppen fastsætter selv sin forretningsorden på grundlag af Kommissionens standardforretningsorden (3).
7. Kommissionens tjenestegrene kan på webstedet for Generaldirektoratet for Det Indre Marked og Tjenesteydelser offentliggøre alle gruppens resuméer, konklusioner, delkonklusioner eller arbejdsdokumenter på originalsproget.
Artikel 5
Mødeudgifter
1. I henhold til Kommissionens gældende bestemmelser refunderer Kommissionen medlemmernes og observatørernes rejser- og opholdsudgifter i forbindelse med deltagelse i gruppens aktiviteter. Der ydes ikke vederlag for det arbejde, der udføres.
2. Mødeudgifter refunderes inden for rammerne af de disponible midler, der hvert år tildeles den pågældende tjenestegren som led i den årlige procedure for tildeling af ressourcer.
Artikel 6
Ikrafttræden
Denne afgørelse træder i kraft på dagen for Kommissionens vedtagelse heraf. Den offentliggøres i Den Europæiske Unions Tidende.
Udfærdiget i Bruxelles, den 16. maj 2006.

Labels: 3
2
15